Tere kallid EKNK Toompea Koguduse lapsevanemad!

Seoses eriolukorraga ja ajutiste muudatustega koguduse töös, tahaksime samuti jagada mõned mõtted ja näpunäited, mis aitaksid teid lapsevanemana hoolt kanda oma lapse vaimuliku arengu ja tervise eest. Need ideed on kogu aeg olulised, aga veelgi enam tänaste sünduste keskel.

Siit leiad mõned lihtsasti teostatavad ideed, mis võivad sinu lapse jaoks palju tähendada ja head vilja tuua tulevikus.

**Jutusta oma lastele!**

*„me jutustame tulevasele põlvele Issanda kiituseväärt tegudest, tema vägevusest ja tema imedest, mis ta on teinud.“ Ps 78:4*

*„et tulevane põlv seda tunneks, lapsed, kes sünnivad, et nemadki tõuseksid seda jutustama oma lastele,* *ja et nad paneksid oma lootuse Jumala peale ega unustaks Jumala tegusid, vaid peaksid tema käske.“ Ps 78:6-7*

* Mõtle, mida Jumal on sinu elus teinud. Iga väike ja iga suur palvevastus, abi ja julgustus, mida oled Jumalalt saanud. Sinu päästmislugu, mõni tervenemislugu, Jumala läheduse kogemine või kuidas Jumal aitas sul mõne keerulise olukorra ära lahendada.

RÄÄGI, jutusta nendest lugudest oma lastele.

* Räägi oma lastele lugusid, mida Jumal tegi kellegi teise elus. Mida kuulsid koguduses või sõbra käest, mida lugesid raamatust või nägid videost.
* Tänage koos Jumalat nende asjade eest, mida Ta on teinud teie peres.
* Jutusta lastele unejutuks mõnda piiblilugu. Tee see neile elavaks ja proovi lastega koos mõtelda, kuidas see lugu kõlaks, kui see oleks juhtunud tänapäeval.

**Ole loov!**

*„ Ja pange siis need mu sõnad oma südamesse ja hinge, siduge need tähiseks oma käe peale ja need olgu laubanaastuks teie silmade vahel; õpetage neid oma lastele, rääkides neist kojas istudes ja teed käies, magama heites ja üles tõustes! Ja kirjuta need oma koja piitjalgade ja väravate peale, et teie ja teie lapsed elaksid sellel maal, mille Issand vandega teie vanemaile on tõotanud anda neile, niikaua kui taevas on maa kohal!“ 5Mo 11:18*

* Igapäevases suhtluses lapsega too esile tarkuseteri piiblist oma sõnadega või piibli sõnadega ning pane need isegi nö „ridade vahele.“
* Ümise kuuldavalt omatehtud viisijuppi mõne piiblisalmi sõnadega.
* Pane kodus/autos mängima ülistusmuusika või hea vaimuliku sisuga muusika.
* Meisterdage koos lapsega mõni vahva pildiraam, kuhu sisse kirjutada/trükkida kirjakoht ja kaunistada.
* Las laps joonistab mõnda kirjakohta või piiblilugu pildina. Riputage see seinale üles.
* Ole julge rääkimaks lastele seda, mis on õige ja mis vale piibli valguses, mida piibel ütleb ühe või teise teema kohta. Too välja põhjused.
* Mõtle piibli salmile juurde liigutused, mida väiksem laps samal ajal kaasa saab teha. Koos liigutustega õpib laps salmi kiiresti pähe.
* Kui lapse pilk jääb mõne lille, linnu, reha, seemnepaki jm peale, siis mõtle, kas saad tuua võrdlust vaimsete printsiipidega. Nt kui kevadel seemneid mulda paned, siis räägi lapsele, mis seemnetega on tegu ja millist saaki sa ootad. Siinkohal saad seletada lapsele kuidas külvamine ja lõikus ka muudes valdkondades toimib. Jeesus ütles: „Kõike siis, mida te iganes tahate, et inimesed teile teeksid, tehke ka nendele!“ Mt 7:12
* Palveta lapsega igapäeva elu toimetuste keskel. Näiteks, kui laps ütleb, et ta on mures vanaema pärast, siis on see hea võimalus, kohe palvetada üheskoos vanaema eest. Nii õpib laps, et Jumalaga võib rääkida igas olukorras ja palve on normaalne osa meie igapäevaelust.
* Kui sul midagi päeva jooksul korda läheb või midagi head juhtub, väljenda häälega oma tänu Jumalale selle eest. Kuuldes seda õpib laps mõistma, et head asjad ei ole iseenesest mõistetavad ja aitab neil tähele panna, kui palju Jumal meid aitab. Las tänulikkus saada osaks meie igapäevasest sõnavarast.
* Ole ise eeskujuks. Lapse jaoks muutub tähtsaks see, mis on sinu jaoks tähtis. Kui laps näeb, et sa loed piiblit, kui laps kuuleb sind palvetamas, kui laps näeb, mida sa vaatad internetist, siis see tundub ka talle oluline ja vajalik. Kui laps kuuleb, et sinu jaoks on kogudus oluline ja sa räägid head kogudusest ja kaaskristlastest kodus, siis laps on avatum ja tuleb kogudusse rõõmsa meelega.

**Tõotused**

*„Aabraham saab ometi suureks ja vägevaks rahvaks ja tema kaudu õnnistatakse kõiki maailma rahvaid. Sest ma tean temast, et ta käsib oma poegi ja järeltulevat sugu hoida Issanda teed ning teha, mis õige ja kohus, et Issand võiks anda Aabrahamile, mis ta temale on tõotanud.” 1Mo. 18:18-19*

**„*Ja tema pöörab vanemate südamed jälle laste poole ja laste südamed vanemate poole, et ma ei peaks tulema ja lööma maad needusega.” Ml. 3:24***

Mõtelge vaid, kui vanemate südamed on laste poole ja laste südamed vanemate poole, siis vastupidiselt needusele, saame osa õnnistustest!!! Me ju soovime, et meie kodud, kogukonnad ja maa oleksid õnnistatud.

**„***Juhata poiss ta tee peale, siis ta ei lahku  sellelt ka vanas eas!“ Õp 22:6*

*„Ja niisugune on mu leping nendega, ütleb Issand: Minu Vaim, kes on su peal, ja minu sõnad, mis ma olen pannud sulle suhu, ei lahku sinu suust ega sinu järglaste suust ega sinu järglaste järglaste suust, ütleb Issand, nüüdsest ajast alates ja igavesti.“ Jes:59:21*

**Siit leiad mõned lingid, mis võivad samuti abiks olla:**

Kristlikud lastelaulud:

<https://www.youtube.com/watch?v=w7Dnk8uHCpM&list=PLSYiiVkX0mz7218a3xOJiPO_uCl8O5B8p>

<https://www.youtube.com/watch?v=95jxiWtQEyc>

<https://www.youtube.com/watch?v=pRVa5UaXlIk>